
KRAPINSKO-ZAGORSKA ŽUPANIJA

    OPĆINA ZAGORSKA SELA

           OPĆINSKO VIJEĆE
Klasa: 024-02/26-01/10
Ur.broj: 2140-31-26-2
Zagorska Sela, 06.05.2026.

Temeljem članka 4. st. 1. točka 7. Pravilnika o polugodišnjem i godišnjem izvještaju o izvršenju proračuna (Narodne novine broj 24/13., 102/17., 1/20. i 147/20), Općinsko vijeće Općine Zagorska Sela na svojoj 6. sjednici održanoj dana 06. svibnja 2026. godine donosi 
OBRAZLOŽENJE OSTVARENJA PRIHODA I PRIMITAKA, RASHODA I IZDATAKA
za razdoblje 01.01.2025. do 31.12.2025. godine
OSTVARENJE PRIHODA POSLOVANJA
U razdoblju I.-XII. 2025. godine prihodi poslovanja ostvareni su u iznosu od 993.446 EUR što predstavlja rast od gotovo 40% u odnosu na 2024-tu godinu. U odnosu na aktualni plan proračuna za 2025. godinu ostvareno je 7% više od planiranog.
Porez i prirez na dohodak, kao najveći i najstabilniji prihod općine, ostvaren je u iznosu 332.316 EUR što je točno u skladu s planiranim, a čak 30% iznad prošlogodišnjeg ostvarenja. Rast ukazuje na visoku zaposlenost, kao i povećanje plaća i ostalih primanja građana. 
Unutar plana ostvaren je i prihod od poreza na imovinu, no ovdje je došlo do promjene u strukturi prihoda. Uveden je novi porez na nekretnine (kao svojevrsna zamjena poreza na kuće za odmor) od kojeg je općina prihodovala 15.400 EUR i od kojeg se u narednim godinama može očekivati otprilike takav ili nešto veći priljev. No, aktivnost u prometu nekretninama gotovo da nije postojala pa je zabilježen prihod od samo 1.935 EUR (21% u odnosu na lani). 
Jedna od najznačajnijih prihodovnih stavka su tekuće potpore iz državnog proračuna koje se odnose na:

a) fiskalno izravnanje (mehanizam kojim središnja država ublažava nejednakosti na lokalnim razinama) koje iznosi 183.474 EUR.

b) funkcionalno spajanje s Općinom Kraljevec na Sutli (sufinanciranje iz državnog proračuna  75% troškova plaće zaposlenih u zajedničkom upravnom odjelu) u iznosu 69.281 EUR. Ostvarenje ove pozicije (isplata sredstava) nije bilo očekivano do kraja 2025-te, pa je izvršenje pozicije iznad očekivanja, a time je generiran i ukupan višak poslovanja.
Tekuće pomoći iz županijskog proračuna iznose 9.035 eur (sufinanciranje aktivnosti u kulturi, za mlade i obnovljive izvore energije).

Tekuće pomoći iz općinskih proračuna iznose 79.236 EUR, a odnose se na sufinanciranje 50% troškova plaće petero zaposlenih u zajedničkom upravnom odjelu s Općinom Kraljevec na Sutli. Djelatnici su formalno-pravno zaposleni u našoj Općini i mi isplaćujemo plaću u cijelosti, a Kraljevec refundira polovicu troškova.
Primljene su kapitalne pomoći:

· 60.103 EUR odnosi se na primljena sredstva od Agencije za plaćanja u poljoprivredi i Ministarstva Financija za sufinanciranje uređenja igrališta u Zagorskim Selima (projekt završen 2024-te godine).
·  19.380 EUR za opremanje mrtvačnice Zagorska Sela.
· 44.000 EUR iz državnog proračuna za uređenje ceste.  
· 46.022 EUR za klizište od Hrvatskih Voda.

U Proračunu za 2025. godinu planirano je 2.585.000 EUR kapitalnih pomoći iz EU projekata, što se odnosi na rekonstrukciju ceste Zagorska Sela – Brezakovec – Škrnik 1.000.000 EUR (projekt odobren, proveden postupak javne nabave i izbor izvođača), izgradnju dječjeg vrtića 830.000 EUR te izgradnju novog vatrogasnog doma u Plaviću 755.000 EUR. Sredstava za ove projekte još nisu zaprimljena budući da izvršenje projekata nije počelo do kraja 2025-te godine. 

Izvođenje radova na rekonstrukciji ceste je počelo u siječnju 2026., očekuje se i početak realizacije projekta za dječji vrtić, dok se od izgradnje novog vatrogasnog doma u Plaviću trenutno odustalo jer nisu osigurana bespovratna sredstva. 
Prihodi od nefinancijske imovine odnose se na naknadu od HAKOM-a za pravo služnosti puta (6.901 EUR) te od zakupa poslovnih prostora (6.123 EUR). Najveće povećanje odnosi se na stjecanje vlasništva nad nerazvrstanom cestom do kojeg je došlo Ugovorom o zamjeni nekretnina s poduzećem Kamgrad objekti. Općina je zamijenila česticu procijenjene vrijednosti 8.400 EUR za česticu Kamgrada vrijednosti 79.250 EUR, bez obveze za namirenje razlike vrijednosti. Sukladno tome, vrijednost novo stečene imovine iskazana je u jednakom iznosu na prihodima kao i na rashodima za nabavu nefinancijske imovine. 

Prihodi od grobne naknade (konto 6512) nisu bili u izvornom planu, no tijekom godine došlo je do općinskog  preuzimanja upravljanja grobljima od Zelenjaka. Samim tim je općina ta koja prikuplja naknadu od koje je ostvaren prihod 9.338 EUR. 

Komunalna naknada naplaćena je u iznosu 15.668 eur što je 27% više nego lani budući da je povećan iznos naknade po metru kvadratnom stambenog i poslovnog prostora. 
Ostali prihodi odnose se na naplatu kazne za neizvršenje ugovorne obveze u iznosu od 2.517 EUR.

Prihodi od prodaje nefinancijske imovine odnose se na prodaju nekretnine kčbr. 886/27 k.o. Poljana Sutlanska, poslovna zgrada i zemljište, ukupne površine 525 m2, upisane u ZK uložak broj 832/NOVI: 1467 za ukupnu kupoprodajnu cijenu od 13.800 EUR. Ugovorom je dogovorena dinamika isplate u tri rate; kupac je uplatio 9.650 EUR do 31.12.2025., a ostatak do 31.01.2026. godine.
OSTVARENJE RASHODA
U razdoblju 1-12/2025. godine rashodi poslovanja i rashodi za nabavu nefinancijske imovine ostvareni su u iznosu od 897.504 EUR što je 8% više od prošlogodišnjeg izvršenja te 3% ispod plana proračuna.
Plaće zaposlenih ostvarene su točno u okviru planiranog iznosa (216.842 EUR). Iznos je neusporediv s prethodnom godinom budući da je krajem 2024. godine došlo do funkcionalnog spajanja upravnog odjela s Općinom Kraljevec na Sutli. Petero djelatnika uključeno je u zajednički odjel, svi su formalno zaposleni u našoj Općini, a troškovi plaća i ostalih naknada dijele se 50-50 s Općinom KnS. Ministarstvo financija sufinancira 75% našeg dijela troškova.
Materijalni rashodi iznose 252.086 EUR što je 104% planiranog i 8% više u odnosu na prethodnu godinu. 
Naknade troškova zaposlenima dvostruko su veće nego 2024. godine što je i očekivano s obzirom na veći broj zaposlenih. 

Rashodi za materijal i energiju su 50% veći nego prethodne godine (nešto veće cijene energenata i nešto više nabave sitnog inventara i materijala za tekuće održavanje), no ostvareni su sukladno planiranom u zadnjem rebalansu.
Rashodi za usluge iznose ukupno 209.695 EUR što je u skladu s planiranim i gotovo identično kao 2024-te godine. Najveći dio odnosi se na usluge tekućeg održavanja objekata i opreme (110.688 EUR). Komunalne usluge porasle su zbog troškova održavanja groblja koja su uzeta pod vlastito upravljanje, dok su računalne usluge znatno veće zbog većeg obujma programske podrške i razvoja programa. Ostale usluge odnose se na grafičke i tiskarske usluge (4.512 eur), usluge izrade dokumentacije za upravljanje imovinom (7.187 eur), sufinanciranje reciklažnog dvorišta (6.307 eur), usluge razvoja turizma (15.641 eur) te usluge civilne zaštite (880 eur).
Ostali rashodi poslovanja kreću se u granicama planiranog, čak i nešto ispod (87% izvršenja proračuna), a odnose se na police osiguranja (2.700 eur), troškove reprezentacije (4.894 eur), naknade članovima vijeća, upravne i administrativne pristojbe, rashode protokola (1.092 eur) te vraćena sredstava HZZ-u za neiskorištena sredstva temeljem zapošljavanja na javne radove (2.149 EUR).

Iznos subvencija (odnosi se na subvencije poljoprivrednicima i plaću direktorice turističke zajednice) povećane su za 8% u odnosu na lani, odnosno 5%  iznad planiranog (što je zanemarivo budući da se radi o malim iznosima).   
Tekuće pomoći drugim proračunima (općinama, gradovima, županiji) ostvarene su nešto malo ispod plana (95% planiranog), ali 32% iznad prošlogodišnjeg izvršenja. Razlog tome jest sufinanciranje troškova lokalnih izbora (pomoć županiji) u iznosu 7.726 EUR, a osjetno su povećane i pomoći Gradu Zaboku za financiranje javne vatrogasne postrojbe (isplaćeno 24.246 EUR). 
Naknade građanima i kućanstvima izvršene su u iznosu 20.003 EUR što je 90% planiranog i 28% više nego prethodne godine. Blago povećanje u odnosu na lani očituje se na poziciji sufinanciranja cijene prijevoza učenika i na poziciji školarina, a najveća razlika je u izvanrednoj isplati pomoći kućanstvu zbog požara. 
Ostali rashodi odnose se na donacije udrugama, sportskim društvima, vjerskim zajednicama, zakladama i vatrogasnoj zajednici. Izdvojena su značajna sredstva od 59.551 EUR što je identično planiranom, a čak 50% više nego 2024-te godine. Detaljnije isplate dostupne su u izvršenju programa koji su sastavni dio ovog izvještaja. 
Rashodi za nabavu nefinancijske imovine iznose 268.076 EUR što je za 2,5 milijuna eura manje u odnosu na originalni plan jer nije bilo realizacije velikih infrastrukturnih projekata.

No, rekonstrukcija ceste ZS – Brezakovec – Škrnik je ugovorena i krenuli su radovi u siječnju 2026-te godine. Također, odrađen je i velik dio pripreme dokumentacije i projekata za izgradnju dječjeg vrtića (vrijednost 32.500 eur), pa bi do kraja 2026-te godine trebali imati izvršen velik dio građevinskih radova. Ono što neće biti izvršeno, barem ne prema trenutno odobrenim projektima, jest izgradnja novog vatrogasnog doma u Plaviću, no moguće je da se pronađe novih izvor sredstava kroz neki novi natječaj.

Od izvršenih radova tijekom ove godine, možemo izdvojiti završnu fazu uređenja mrtvačnice u Zagorskim Selima 30.450 EUR te nabavu opreme u vrijednosti 31.238), kao i pojačano održavanje nerazvrstanih cesta (Zagorska Sela – odvojak Petrina u iznosu 55.750 eur). 

Značajna vrijednost novo stečene imovine ostvarena je i ugovorom o zamjeni nekretnina s poduzećem Kamgrad objekti kojim je stečena čestica vrijednosti 79.619 EUR.

Započet je i novi projekt pod nazivom razvoj zelene infrastrukture u urbanim područjima za kojeg je izdvojeno 8.820 eur u pripremnoj fazi. Naredne godine očekuje se ostvarivanje prava na bespovratna sredstva i realizacija samog projekta. 

PRIMICI OD FINANCIJSKE IMOVINE I ZADUŽIVANJA
Općina se nije zaduživala tijekom 2025. godine. 
IZDACI ZA FINANCIJSKU IMOVINU I OTPLATE ZAJMOVA
U razdoblju 1-12/2025 nije bilo izdataka za otplatu zajmova, sve prijašnje obveze su podmirene.
Općina je isplatila zajam Turističkoj zajednici općina Kumrovec, Desinić, Zagorska Sela u iznosu 1.552 EUR.
REZULTAT POSLOVANJA

U promatranom razdoblju ostvaren je višak prihoda nad rashodima i izdacima poslovanja u iznosu od 94.390 EUR što s prenesenim viškom iz 2024. godine koji je iznosio 964 EUR predstavlja ukupni višak od 95.354 EUR.
OBRAZLOŽENJE IZVRŠENJA PROGRAMA IZ POSEBNOG DIJELA PRORAČUNA

Izvršenje programa: Javna uprava i administracija izvršena je 6% iznad plana. Rashodi za zaposlene su točno na razini planiranog (216.842 eur), dok je iznos materijalnih rashoda 15% iznad planiranog. 
Program ''komunalna infrastruktura'' izvršen je na 90% plana za ovu godinu i 80% izvršenja prethodne godine. Ovdje se uz tekuće održavanje komunalne infrastrukture (44.785 EUR), najviše ističu projekti: sanacija klizišta uz pomoć Hrvatskih Voda u iznosu 65.746 EUR, uređenje mrtvačnice na groblju u Zagorskim Selima 61.687 EUR, pojačano održavanje nerazvrstanih cesta 55.750 EUR (Zagorska Sela - odvojak Petrina) te priprema dokumentacije i projekata za rekonstrukciju ceste Zag. Sela – Brezakovec – Gornji Škrnik 10.205 EUR. 
Program ''poticanje gospodarskog razvoja'' izvršen je u cijelosti kako je planirano rebalansom u ukupnom iznosu 33.460 EUR. Najviše sredstava (15.641 eur) izdvojeno je za poticanje rada i aktivnosti turističke zajednice, sufinanciranje plaće direktorice TZ (4.955 eur) te za subvencije poljoprivrednicima (8.123 eur).

Program ''predškolski odgoj''  sastoji se od dva dijela, tekućeg sufinanciranja vrtića Kumrovec (44.930 EUR) te kapitalnog dijela koji se odnosi na izgradnju novog dječjeg vrtića u Zagorskim Selima. Ovaj projekt je u početnoj fazi, uloženo je 32.500 EUR u izradu dokumentacije. 
Program ''osnovno školsko obrazovanje'' izvršen je u iznosu 5.655 eur što je 65% planiranog. Planirana je pomoć školi Kumrovec za nabavu pećnice za školsku kuhinju, no ta pomoć je dogovorena u 50-50 odnosu s Općinom Kumrovec tako da je naš dio iznosio 2.613 eur. 
Program ''promicanje kulture'' izvršen je sukladno planu, dodijeljena su sredstva Gradskoj knjižnici A. Mihanovića Klanjec, povijesnom arhivu Varaždin te našim udrugama Kuburaška udruga Sv. Martin Poljana Sutlanska i Društvo naša djeca. 
Program ''razvoj sporta i rekreacije''  također je realiziran sukladno planiranom, za sve aktivne sportske udruge osigurano je nešto više novaca nego prethodne godine, a sufinancirano je i održavanje rally natjecanja s 2.000 eur.  
Program ''socijalna skrb'' realiziran je 93% od planiranog te 23% iznad lanjsko izvršenja. Utrošeno je 30.180 EUR, povećani su iznosi stipendija i školarina kao i pomoći za novorođenčad. Također, povećane su donacije udrugama građana i organizacijama koje djeluju na području naše Općine.
Program „organizacija i provođenje zaštite i spašavanja“ realiziran je u iznosu 37.134 EUR što je 61% veće od lanjskog izvršenja. Razlika je u osjetnom povećanju sredstava isplaćenih za financiranje javne vatrogasne postrojbe Zabok (19.575 eur) te većem izdvajanju za našu vatrogasnu zajednicu (16.678 eur). U proračunu za 2025. godinu planirana je i izgradnja vatrogasnog doma u Plaviću, no taj projekt neće ići u realizaciju budući da nisu odobrena bespovratna sredstva. 

POSEBNI IZVJEŠTAJI

1. Izvještaj o korištenju proračunske zalihe

Općina u 2025. godini nije koristila sredstva proračunske zalihe.

2. Izvještaj o zaduživanju na domaćem i stranom tržištu novca i kapitala

Općina Zagorska Sela nema zaduženja na domaćem i stranom tržištu novca i kapitala. 

3. Izvještaj o danim jamstvima i plaćanjima po protestiranim jamstvima

Dano je jamstvo (zadužnica) Ministarstvu regionalnog razvoja u visini 75.000 EUR.

Općina nije imala plaćanja po protestiranim jamstvima.

4. Izvještaj o korištenju sredstava fondova Europske unije

Primljeno je 49.875 EUR kapitalne pomoći iz državnog proračuna temeljem prijenosa sredstava iz EU u svrhu uređenja igrališta u Zagorskim Selima (projekt završen 2024-te godine).

5. Izvještaj o danim zajmovima i potraživanjima po danim zajmovima

Općina je isplatila zajam Turističkoj zajednici općina Kumrovec, Desinić, Zagorska Sela u iznosu 1.552 EUR.
6. Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova

Stanje nenaplaćenih potraživanja na dan 31.12.2025.


· potraživanja za prihode od iznajmljivanja prostora:  846,74 EUR

Nepodmirene dospjele obveze na dan 31.12.2025.

· općina nema nepodmirenih dospjelih obveza.

Stanje potencijalnih obveza po osnovi sudskih sporova na dan 31.12.2025.

· općina nema sudskih sporova.

                                                                                        Predsjednica Općinskog vijeća


                                                                                    Danijela Maček v.r.
